《题张漕子温贵希斋》
宋代·喻良能

新营老先生，喜好一何异。
端能友造物，直欲骑元气。
古货今难卖，太羹元少味。
阳春谁肯和，玄白人争议。
知己如晨星，一笑聊自慰。
先民不云乎，有以少为贵。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。